*Pressemeddelelse, 1. februar 2018*

*Pressebilleder er vedlagt.*

**Heartland Festival 2018 præsenterer Slavoj Žižek og fire andre navne på TALKS-scenen**

**Heartland offentliggør i dag en af verdens største filosoffer Slavoj Žižek på TALKS-scenen til den kommende festival. Fem profiler er i alt tilføjet TALKS-programmet ved dagens offentliggørelse heriblandt undercoverlegenden Günter Wallraff og hans landskvinde, den tyske kulturhistoriker og forfatter bag succesbogen *Voldtægt*, Mithu Sanyal.**

Når Nordeuropas største LIVE talksscene åbner på Heartland, er det endnu engang med ambitionen om at give publikum et nyt perspektiv på samtiden. Den vision bliver cementeret med dagens offentliggørelse af blandt andre ’filosofiens Elvis Presley’, den slovenske filosof Slavoj Žižek. Blandt emner, der vil blive behandlet på festivalen, er voldtægt, menneskerettigheder og sex i forbrugssamfundet.

De tre TALKS, der netop er offentliggjort, er:

**Slavoj Žižek – ”What is happening with sex in our world?”**

I samtale med Adam Holm

**Günter Wallraff & Kristian Husted – ”Who has the right to human rights?”**

Moderator: Marc-Christoph Wagner

**Mithu Sanyal & Bodil Pedersen – ”What do we need to understand about Sexual Violence?”**

Moderator: Anja Bo

**Slavoj Žižek – ”What is happening with sex in our world?”**

Den verdenskendte, slovenske filosof **Slavoj** **Žižek** vil i den her samtale uddybe og forklare, hvad han mener om de måder, vi moderne mennesker har sex på, drømmer om sex eller håndterer det i vores kultur, film og via ny teknologi. Sex er ikke bare lyst eller kærlighed, men hænger sammen med alt muligt andet i vores kultur og er bl.a. tæt knyttet vores forbrug.

Slavoj Žižek er blevet kaldt ’filosofiens Elvis Presley’, og det er i hvert fald rigtigt, at han er en dygtig performer, der har udtrykt sig i et nærmest manisk tempo i mere end et halvt hundrede bøger samt artikler, interviews og debatter over det meste af verden.

Han blev født i Ljubjana i 1949 og har en doktorgrad i filosofi og har desuden studeret psykoanalyse i Paris. Žižek er hadet af nogle og elsket af lige så mange. På den amerikanske højrefløj er han blevet kaldt verdens farligste intellektuelle.

Programchef Rasmus Quistgaard siger:

”Slavoj Žižek er simpelthen et unikum. Det er en nærmest psykedelisk intellektuel oplevelse at være i samme rum som Žižek, når han tænker højt – og vanvittigt underholdende. Han er efter min mening en af jordens absolut mest interessante kulturkritikere, og at han sagde ja til at kritisere vores samfunds forhold til sex, tror jeg, bliver en af de oplevelser på Heartland, jeg kommer til at huske i lang tid.”

Samtalen med Slavoj Zizek bliver den første nogensinde på Heartland Festival, hvor der kun vil være én samtalepartner, nemlig journalist og ph.d. i moderne historie **Adam Holm**.

Det er et helt bevidst valg, forklarer Rasmus Quistgaard:

”Vi har valgt at placere Zizek i en samtale med kun én samtalepartner for at give emnet og den vidtvoksende hovedperson bedre plads og fokus. Han skal tale med Adam Holm, der udover en ph.d. i moderne historie også har beskæftiget sig specifikt med kærligheds- og sexlivets komplicerede betingelser i dag.”

**Günter Wallraff & Kristian Husted – ”Who has the right to human rights?”**

Hvordan opleves flygtningestrømmen indefra? Hvordan opleves hverdagen som gæstearbejder i Tyskland? Har alle mennesker menneskerettigheder? Det er nogle af de centrale spørgsmål, når den legendariske, tyske undercoverjournalist **Günter Wallraff** møder den danske dramatiker og forfatter til førstehåndsberetningen *Vahid* fra 2017*,* **Kristian Husted**,i en samtale på Heartland. Udgangspunktet er de seneste års migrations- og flygtningestrømme, og de europæiske landes håndtering af migranterne. Samtalen forsøger at invitere til et mere overordnet blik på disse højaktuelle diskussioner, end den danske presse sædvanligvis lægger for dagen. Politikernes rød-blå-debatter sættes i parentes for en stund for i stedet at fokusere på de grundlæggende spørgsmål. Samtalen moderes af **Marc-Christoph Wagner**, dansk-tysk korrespondent i Norden for ARD med speciale i politisk idéhistorie og vært på Louisiana Live.

Rasmus Quistgaard siger om samtalen:

”Vi er meget stolte af at præsentere Günter Wallraff og Kristian Husted i samme samtale. Wallraff – tysk journalistiks svar på Robin Hood – er en europæisk legende, der gang på gang er gået undercover i længere perioder for at stjæle sandheden fra den etablerede presses overfladiske dækning af f.eks. migranter eller arbejdere. Han skal tale med Husted, som lige har skrevet en af de mest begavede bøger om flygtningestrømmen, vi har set i Danmark.”

**Mithu Sanyal & Bodil Pedersen – ”What do we need to understand about Sexual Violence?”**

Seksuel vold, overgreb og voldtægt er en emnekreds, der har fyldt danske og internationale medier de sidste to år på grund af en lang række begivenheder – fra nytårsovergrebene i Köln til #metoo. Emnerne er komplekse og præget af fordomme fra bl.a. vores kulturhistorie og fra fremstillinger på film, tv og bøger. Denne samtale har inviteret to af de forskningsmæssigt mest solide stemmer til at hjælpe os med at forstå emnet. **Mithu Sanyal** har skrevet bogen *Voldtægt* og har et internationalt overblik og er en af verdens førende forskere inden for den seksuelle volds kulturhistorie. **Bodil Maria Pedersen** ersom cand.psych. og Lektor Emerita ved RUC og specialist i seksualiserede overgreb, traume og køn et af de mennesker i Danmark, der har de bedste forudsætninger for at forklare, hvordan emnet skal forstås i en dansk kontekst. Samtalen bliver modereret af journalist **Anja Bo**. Hun er desuden uddannet i socialvidenskab og har udviklet live-debatter og samtaler til et personligt og intenst format.

Rasmus Quistgaard udtaler:

”Seksuel vold er desværre et emne, som vi synes, der er mange gode grunde til at behandle netop nu. Inden for de sidste år har det fyldt medierne på grund af historier om indiske gruppevoldtægter, masseovergreb på kvinder i forbindelse med nytårsfejringen i Köln, Donald Trumps paradechauvinisme og #metoo-kampagnen i 2017. Overgreb mod kvinder har også været diskuteret i forbindelse med festivaler i både Sverige og Danmark. Vi vil gerne bidrage til at gøre os alle sammen klogere på emnet og lægge op til, at vi forholder os til det på bevidst og nuanceret måde.”

Heartlands TALKS-program tæller ud over dagens fem navne også forfatter Salman Rushdie og er skabt i samarbejde med en række af Danmarks bedste forlag, bl.a. Gyldendal, Lindhardt & Ringhof og Tiderne Skifter.

Günter Wallraff og Mithu Sanyal præsenteres med støtte fra Goethe Institut Dänemark.

**Første FOOD-navne offentliggjort**

De første navne på Heartlands FOOD-program blev offentliggjort i tirsdags og består af **Friis-Holm Chokolade**, **Steensgaard**, **Selma** og **Gasoline Grill** og tilslutter sig MUSIC-programmet, der blandt andre byder på Patti Smith, The The og LCD Soundsystem.

I de kommende uger vil der blive føjet en række nye navne til programmerne inden for både MUSIC, ART, TALKS og FOOD, inden Heartland Festival løber af stablen for tredje gang på Egeskov Slot fra den 31. maj til den 2. juni 2018.

**Med venlig hilsen**

Have Kommunikation

Presseansvarlig - Have Kommunikation:

Kristina Sindberg // kristina@have.dk // 24 86 01 84
Peter Pishai Storgaard // peter.storgaard@have.dk // 28 49 33 86

Heartland Festival:

Direktør: Ulrik Ørum-Petersen // ulrik@livenation.dk

Udviklings- og kommunikationschef: Janne Villadsen // janne@heartlandfestival.dk

**BILLETSALG**

Partoutbillet**:** 1.650 DKK

Børnebillet (6-12 år): 650 DKK

Billetlink: [www.heartlandfestival.dk](http://Www.lajdhbfkljdfbnalkjebfalk)

*Et begrænset antal endagsbilletter bliver sat i salg på et senere tidspunkt.*

**OVERNATNINGSTILBUD**

Campingpas: 220 DKK

Opslået iglotelt (2 pers.): 650 DKK

Tenthouse (2 pers.): 1.950 DKK

Plads til medbragt campingvogn/autocamper: 850 DKK

Heartland x RUM boutique telt (2-4 pers.): 6.950 DKK – 11.950 DKK

Link: [www.heartlandfestival.dk/overnatning-1](http://www.heartlandfestival.dk/overnatning-1)

*Desuden vil det være muligt at købe en hotelpakke, hvor værelse, shuttle-bus og festivalbillet indgår.*

**OM HEARTLAND FESTIVAL**

Heartland præsenterer et internationalt program sammensat af fire søjler: MUSIC, ART, TALKS og FOOD. Programmets forskellige dele beskæftiger sig med tilværelsen og samfundet i vores del af verden og “dobbeltklikker” på de kulturelle og sociale tendenser, vi til daglig lever midt i - et moderne program, hvis aktualitet forstærkes af de klassiske omgivelser, det præsenteres i på Egeskov Slot på Fyn.

Heartland Festival 2018 finder sted på Egeskov Slot fra 31. maj til 2. juni 2018.

Mere info om Heartland Festival kan findes på [www.heartlandfestival.dk](http://www.heartlandfestival.dk)

**Heartland Festival på de sociale medier**

Facebook: [www.facebook.com/heartlandfestivaldk](http://www.facebook.com/heartlandfestivaldk)

Instagram: @heartlandfestivaldk

Twitter: @heartlanddk

Youtube: Heartland Festival

**Heartland Festival er støttet af:**

Faaborg Midtfyn Kommune

Udvikling Fyn

Hovedsponsor: Albani

HEARTLAND FESTIVAL IS PROMOTED BY

LIVE NATION DENMARK - FREDERIKSBERG ALLE 3 - 1790 COPENHAGEN V

WWW.HEARTLANDFESTIVAL.DK